Sad će biti velika fešta u mojoj Dubravi, kladio sam se sa svima da ću uzeti medalju, a dolazim sa zlatom - kazao je novi olimpijski pobjednik u trapu Josip Glasnović.

Glasnović je nakon dodatnog raspucavanja u finalu bio uspješniji od Talijana Giovannija Pelliela sa 17-16. Ovime je Glasnović "naslijedio" drugog hrvatskog reprezentativca Giovannija Cernogoraza, koji je prije četiri godine u Londonu bio zlatni u ovoj disciplini.

Cernogoraz je tada do zlata stigao također u raspucavanju i to protiv još jednog Talijana, Massima Fabbrizija. Cernogoraz je u Riju završio kao deveti sa 116 pogodaka u kvalifikacijama.

- Da, zlato ostaje u Hrvatskoj, očito nam odgovaraju Talijani u finalnom raspucavanju. Današnji dan je bio jako dugačak, drugi dio kvalifikacija sam završio kao drugi, a dobro sam se osjećao u finalu. Nisu mi smetali vjetar ni malo slabija vidljivost, bio sam iznimno koncentriran, toliko da nisam ni shvatio da je i Talijan promašio dva hica u finalnoj seriji - kazao je Glasnović.

Nakon 15 zadanih meta u finalu oba strijelca su imala po 13 pogodaka, pa se krenulo u dodatno raspucavanje gdje je više živaca imao Glasnović. Iako je bio u nezavidnom položaju, jer je pucao kao drugi, te je znao da mu promašaj odnosi zlato, Glasnović je u prve tri serije odgovorio na pogotke Pelliela, a kada je iskusni Talijan u četvrtoj seriji promašio, Glasnović je iskoristio priliku i pogodio najveći uspjeh u karijeri u svom drugom olimpijskom fiinalu nakon što je u Pekingu 2008. godine bio peti.

- Jako mi je pomoglo iskustvo tog prvog finala iz Pekinga, zato sam bio smiren. Ove godine sam stvarno u dobroj formi, imam srebro sa Europskog prvenstva, a sada je stiglo i zlato. Ne očekujem da će mi ovo zlato promijeniti život, možda samo da nađeno nove sponzore. Mi strijelci smo jako skromni - kazao je prvi hrvatski medaljonoša na Igrama u Rija.

Josipov stariji brat Anton također je vrstan strijelac i bio je šesti u finalu trapa u Londonu, a braća sami financiraju svoje pripreme i nemaju čak ni trenera.

I na kraju bizaran je podatak da je Josip Glasnović bio trajno oslobođen od služenja vojnog roka zbog slabijeg vida, sa 17 godina je ozlijedio oko i to ono oko na koje cilja i na koje je naciljao zlato u streljani Deodoro.

Svrgnuti "vladar" Giovannni Cernogoraz zapeo je na devetom mjesecu na kvalifikacijama, ali je sretan što zlato ostaje u Hrvatskoj.

- Vidio sam nakon prvih hitaca da je smiren i da može do zlata. Naravno da mi je drago što me nasljeđuje moj kolega iiz reprezentacije i što smo zadržali niz velikih uspjeha u trapu. Šteta što na Olimpijskim igrama nema ekipnog natjecanja u trapu - kazao je Cernogoraz.